

**המכללה לביטחון לאומי**

**מחזור מ"ז 2019-2020**

**אסטרטגיה בין תיאוריה ופרקטיקה:**

**מחשבה אסטרטגית וחשיבה אסטרטגית**

**פרופ' דימה אדמסקי והאלוף איתי וירוב**

**מטלת סיכום**

**מגיש:**

צביקה לקח

**מרץ 2020**

**מבוא**

ההתרחשויות האסטרטגיות אותן ננתח מבוססות על עלילת הרומן ההיסטורי "שוגון" שנכתב על ידי ג'יימס קלאוול. הספר מבוסס על אירועים היסטוריים שהתרחשו ביפן הפיאודלית בסוף המאה ה-16 ובתחילת המאה ה-17, כאשר שנת ההתרחשות היא 1600.

החברה היפנית היא חברה מעמדית נוקשה ושמרנית. בראשה עומד מעמד הסמוראים, אשר הינם לוחמים. ראשי הסמוראים הם סמוראים אצילים, וההתנהלות החברתית הינה בעלת מאפיינים פיאודליים – נחלות אדמה המחולקות לניהול של הסמוראים הכפופים במדרג היררכי. הסמוראים מחויבים בקוד התנהגות נוקשה במיוחד, הבושידו, בו ישנה חשיבות גבוהה לכבוד, לציות ולנאמנות לאדון של הסמוראי. כחלק מקוד זה ומחובת הציות, סמוראי צריך ליטול את חייו אם הוא מצטווה לעשות כן על ידי אדונו (למשל בשל כשלון במשימה), והוא יכול גם להביע מחאה כלפי אדונו באמצעות נטילת חייו. הטקס בו אדם נוטל את חייו על ידי חיתוך בטנו נקרא ספוקו.[[1]](#footnote-1) המוות באמצעות עריכת ספוקו הוא אמצעי לשמור על הכבוד, אשר הוא הדבר החשוב ביותר לסמוראי. התואר "שוגון", שהינו גם שמו של הספר, מתאר את התפקיד של השליט הצבאי העליון של יפן, ומי שמחזיק בפועל בכוח ביפן. זאת, כיוון שהקיסר היפני הוא דמות טקסית בלבד, הגם שלא ניתן להחליפו בשל מעמדו התיאולוגי כצאצא של אלת השמש – מעמד העובר בירושה.

יפן נמצאת לאחר תקופה ארוכה של מלחמת אזרחים. מלחמת האזרחים הסתיימה בשליטתו של שליט צבאי בשם נקמורה, אשר מצליח לאחד את יפן בכוח הזרוע. אותו שליט לא יכול היה לקבל את התואר שוגון בשל העדר ייחוס משפחתי רלוונטי.[[2]](#footnote-2) עם זאת, הוא רוצה להבטיח את המשך השלטון של בנו בן ה-5. על כן, בטרם מותו, נקמורה ממנה מועצה המורכבת מחמישה עוצרים אשר אמורה לשלוט עד אשר הילד יגיע לבגרות ואז יוכל לקבל את השלטון. עוד הוא קובע, כי החלטות מועצת העוצרים צריכות להתקבל פה אחד. מוקדי הכוח המשמעותיים במועצה הם טורנגה, אשר מעוניין להשתלט על יפן בעצמו, ואישידו, אשר שומר אמונים לנקמורה ולבנו. באותה תקופה קיימת נוכחות אירופית בדמות פורטוגל המקיימת אינטראקציה כפולה – מסחרית ודתית. במישור המסחרי היא מהווה סוג של מונופול בסחר הבינלאומי עם יפן, עקב יכולתה לשוט באוקיינוסים ללא מתחרים באזור אסיה. במישור הדתי היא פועלת באמצעות מסדר הישועים הנמצא ביפן ומבקשת להמיר את דתם של היפנים לנצרות הקתולית.

הדמות המרכזית והאסטרטג החשוב בסיפור היא טורנגה, הרוצה לשלוט ביפן כולה ולקבל את התואר שוגון. עם זאת, לטורנגה מתנגדים רבים, שבראשם עומד, כאמור, אציל אחר בשם אישידו. הסיפור מתרחש בעיקר דרך עיניו של אנגלי המגיע עם ספינתו הטרופה ליפן, בשם בלקתורן, ומגולל את הדרכים בהן עושה טורנגה שימוש בבלקתורן, על מנת להתגבר על אויביו.

הסיפור מתחיל בהגעתו של בלקתורן לחופי יפן לאחר סערה עזה, למחוז הנשלט על ידי אציל יפני סדיסט בשם יאבו. בלקתורן עצמו נכלא עם צוותו, והם נשפטים כפיראטים. אחד מאנשיו מוצא להורג בעינויים. מיד לאחר מכן מגיעה ספינה עליה יד ימינו של טורנגה, אשר מורה להעביר את בלקתורן ויאבו למפגש עם טורנגה. במפגש, טורנגה לומד כי בלקתורן הוא אויב של פורטוגל והישועים. טורנגה דואג כי בלקתורן ילמד את השפה והתרבות היפנית, על ידי כך שהוא מצמיד לו את האצילה מריקו, בזכות יכולתה לשמש כמתורגמנית. מריקו היא קתולית אך בת למשפחת סמוראים. היא מלמדת את בלקתורן הן את השפה היפנית והן את מנהגי החברה היפנית. האירועים בסיפור כוללים את המאבק האסטרטגי בין טורנגה ואישידו, ובמעגל משני המאבק בין בלקתורן לבין מסדר הישועים הרואה בו אויב מר. באמצעות שימוש באירועים מרכזיים בספר, נדגים מושגים של מחשבה אסטרטגית וחשיבה אסטרטגית.

**היסט אסטרטגי (1):**

הגעתו של בלקתורן ליפן גורמת לטורנגה להבין כי הוא נמצא בהיסט אסטרטגי.

עד הגעתו של בלקתורן, מערכת המורשת שלו כוללת התנהלות מול חברים אחרים במועצת העוצרים. התנהלותו היא במסגרת כללי המשחק הפוליטי הקיים מתוך רצון להגיע להישגים באמצעותו. בפועל, בהתנהלותו לפי כללי משחק אלה הוא משחק לידיו של אישידו, ומוצא עצמו בעמדת נחיתות. על מנת לפעול במועצת העוצרים הוא נדרש להגיע לדיונים בטירת אוסקה, בה שולט אישידו. הוא משקיע את מאמציו בלנסות להגיע לבריתות עם אצילים אחרים, וכן בלשכנע את מסדר הישועים כדי שיסייע לו אל מול שני חברים אחרים במועצת העוצרים שהינם קתולים. טורנגה כלל אינו מודע למה שקורה בעולם הנוצרי, או למאבקים המתחוללים באירופה, ואינו יודע על קיום מדינות אחרות המתנגדות לפורטוגל או לדת הקתולית. עקב כך, הוא מנסה לשכנע את הישועים כי הוא אוהד של הנצרות וכי הוא אדם שמוכן יהיה לקבל את נוכחותם ביפן מעצם אופיו. מסדר הישועים דואג בראש ובראשונה לאינטרסים שלו, אינו מעוניין להכעיס את מי שלדעתם ישלוט ביפן, כלומר אישידו, ועל כן הם אינם מוכנים להסתכן בלעזור לטורנגה, הגם שהוא נראה להם יותר אוהד לנוכחותם ביפן. בהתנהלות לפי הכללים המסורתיים, טורנגה מוצא עצמו במציאות מתהווה בה הוא כלוא "דה פקטו" בטירת אוסקה, ללא יכולת אמיתית להשפיע בדרך כלשהי על חברים אחרים במועצת העוצרים, ללא מנופים על גורמים משפיעים כמו מסדר הישועים וללא אפשרות תמרון.

עם הגעתו של בלקתורן, ולאחר המפגש עמו, מבין טורנגה בצורה החדה ביותר כי הוא בהיסט אסטרטגי וכי עליו לשנות דרסטית את הגישה שלו. לכן הוא מתפטר ממועצת העוצרים, ובכך יוצר באופן זמני שיתוק שלטוני שכן לא ניתן לקבל החלטות בהרכב חסר, עוזב בהסתר (תוך התחפשות לאישה) את טירת אוסקה, ומתחיל לפעול אסטרטגית באופן שונה, כפי שיפורט להלן.

**גבולות המערכה** **(2):**

טורנגה מבין מהר מאוד לאחר המפגש הראשוני עם בלקתורן, כי ישנו עולם ומלואו מחוץ ליפן, בו מתחוללים מאבקים שונים, ובו פועלים כוחות שונים עם זיקות שונות. עם זאת, כאסטרטג, הוא מגדיר באופן סובייקטיבי את גבולות המערכה כיפן בלבד. מטרת האסטרטגיה שלו היא להביאו לתואר שוגון. בגבולות מערכה זו הוא פועל, ובה בלבד, מתוך הבנה כי בתוך יפן הוא יכול להשפיע בצורה משמעותית על השחקנים השונים, מה שלא יקרה אם המערכה תוגדר כרחבה מדי. בתוך יפן, הוא מביא בחשבון את כל השחקנים, לרבות בלקתורן, הפורטוגזים ומסדר הישועים, אך הוא לא מתייחס למלחמות מחוץ ליפן מלבד כרקע בסיסי המשמש בידו כדי לשסות במידה רבה בין הישועים לבין בלקתורן, ומאפשר לו להפעיל מנופי לחץ על הישועים באמצעותו. ההחלטה הסובייקטיבית שלו היא לא לנסות לפעול מחוץ למערכת של יפן ולא להביא או להשפיע על גורמים מחוץ ליפן. כך למשל, הוא אינו מאפשר לבלקתורן להפליג בספינתו מחוץ ליפן ועל כן אינו מוכן לאפשר הגעתו של כוח אירופי נוסף מאנגליה או הולנד שיהווה מתחרה לפורטוגזים, אף שבלקתורן מציע לו זאת מספר פעמים. הוא פועל בתוך גבולות יפן ואינו פותח את הגבולות מעבר לכך. ההחלטה האסטרטגית הזו מתכתבת גם עם הצעד בו הוא נוקט לבסוף, לאחר שהוא הופך לשוגון, של בידוד יפן מהשפעות חיצוניות, ואפשרות של סחר חוץ מוגבל.

**הנגדה** **(3):**

טורנגה נותן לבלקתורן לשוחח עמו ולהבין חלק גדול מתכניותיו, וזאת כיוון שהוא מזהה שאופיו של בלקתורן והרקע התרבותי שלו מאפשרים לו לעשות הנגדה. בלקתורן, שאינו קונפורמיסט או בעל אופי צייתני וכנוע, מוכן להסתכן בהעלאת אסטרטגיות שונות ואתגור האסטרטגיות הקיימות של טורנגה. למעשה, טורנגה מבין כי המסורת הקיימת של הסמוראים, הכוללת צייתנות עיוורת וחוסר רצון להתעמת עם האדון, אינה מאפשרת ערעור על דעותיו ויצירת הנגדה אפקטיבית. לשם כך טורנגה עושה שימוש ביכולותיו של בלקתורן על מנת שתהיה לו הנגדה לדעותיו. על מנת לאפשר זאת, הוא מעניק לבלקתורן מעמד מיוחד – 'הטמוטו'. מעמד זה הופך אותו לסמוראי הנמצא במעגל הפנימי של אדונו, ועל כן רשאי לפנות אליו ללא צורך בתיאום מראש או אישור מצד משרתיו של טורנגה.

**מעגל המודיעין (4):**

אויב מרכזי של בלקתורן לאורך הסיפור הוא מסדר הישועים הפורטוגזי. כוחם המרכזי של הישועים נובע מיכולתם להקים מערך מודיעין אפקטיבי. הישועים מבינים שקיים מאבק בין טורנגה לאישידו. הדרישה של ראש מסדר הישועים ושל נציג מלך פורטוגל (אדם בשם קפטן פריירה) היא להבין מיהו הגורם שיצליח להשתלט על יפן ומי יכול לסכן אותם ועל כן הצי"ח לרשת המודיעין שלהם היא להשיג כל מידע רלוונטי למאבק זה ולסיכון אפשרי לאינטרסים של מסדר הישועים. ידיעותיהם על המאבק ומאזן הכוחות, מתקבלת באמצעות רשת מודיעין המורכבת מכמרים. הישועים משמשים מתורגמנים לגורמי חוץ וכן משמשים כיועצים לאצילים יפנים שונים. בנוסף, כחלק מפעולת הוידוי הקתולית, הכמרים שומעים מצאן מרעיתם, ובכלל זה יפנים ואצילים יפנים שהמירו דתם, סודות שונים. המידע המגיע לידי הישועים בדרך זו נאסף ולאחר מכן מועבר באמצעות רשת שליחים ויוני דואר, אל המרכז הישועי בנגסקי. שם המידע עובר עיבוד והערכה על ידי ראשי המסדר, ומופץ אל ראש המסדר ואל נציג מלך פורטוגל. כך למשל, באמצעות רשת המודיעין הישועית הם מגלים על הגעתו של בלקתורן, ועל העברתו לטורנגה. הם מוציאים דרישה לקבלת מידע נוסף, על מנת להבין מה כוונותיו של בלקתורן, מה מידת הסיכון הנשקפת ממנו לאינטרסים שלהם, ובעיקר מה מתעתד טורנגה לעשות עם בלקתורן. המעגל המודיעיני נמשך על ידי הוצאת צי"ח חדש, המתמקד בבלקתורן, על מנת להשיג את המידע שיאפשר לנטרלו. המעגל המודיעיני הישועי פועל באופן סיסטמטי בהתאם להתפתחויות בעלילת הסיפור, והינו בעל אפקטיביות רבה בהשגת המידע הגולמי אודות המהלכים המתרחשים. יש לומר כי המעגל המודיעיני הישועי לוקה בעיקר ביכולת לנתח את מהלכיו העתידיים של בלקתורן, המצליח להפתיעם בזכות מקוריות מחשבתו.

**חדשנות צבאית באמצעות ציפייה (5):**

באותה תקופה יפן נמצאת בהשפעה פורטוגלית. הפורטוגזים מגיעים עם ספינותיהם לצורכי מסחר ולצורך הרחבת השפעתה של הכנסיה הקתולית. הם מביאים איתם מאירופה גם כלי נשק חמים, אולם היפנים אינם רואים את התועלת הרבה בכלי נשק אלה. בעיניהם, קצב האש של הרובים הוא נמוך שכן זמן הטעינה ארוך יחסית בהשוואה לירי חיצים, הדיוק אינו גבוה ביחס לקשתותיהם הארוכות וביחס למיומנות הרבה של הסמוראים בשימוש בהם. על כן הם אינם סבורים שיש צורך להשקיע בפיתוחם ובשימוש בהם.

בלקתורן מנסה להציל את עצמו ולבסס את מעמדו על ידי כך שהוא מספר לטורנגה על הפוטנציאל בשימוש בכלי הנשק החמים. טורנגה מצליח להבין כי לפניו מהפכה בעניינים צבאיים באמצעות ציפייה. לא בשל עצם קיומם של כלי הנשק, אלא בארגון מחדש של המערכים הצבאיים. הוא מאשר לבלקתורן להקים גדוד של לוחמים אשר מצוידים בכלי הנשק החמים, אשר נדרשים להילחם במערך מסודר, הבנוי על שורות רובאים היורים מטחים, כשבזמן הטעינה השורה הבאה יורה מטח נוסף וכך נשמרת רציפות אש וריכוז אש. בכך הוא מבין כי כלי הנשק החמים אינם רק נשק אחר, אלא נשק אשר יש בו שימוש אחר המהווה מכפיל כוח משמעותי. זאת הוא עושה עוד לפני הגעתו לשדה הקרב, ולא בתגובה לאיום צבאי קונקרטי.

**תרבות אסטרטגית (6) וגישה אידיאליסטית/ריאליסטית לחשיבה אסטרטגית (7):**

אישידו וטורנגה בעלי תרבות אסטרגית שונה מאוד זה מזה:

אישידו הוא בעל נטייה הגנתית. הוא מתבצר בטירת אוסקה, ומקיף אותה חומות וחיילים. הוא סומך על יכולתו להגן על מרכז הכובד השלטוני באוסקה.

בנוסף, אישידו הוא שמרן ונוקשה ואינו מוכן לאמץ אמצעים חדשים או תפיסות חדשות. הוא מאמין בעליונות התרבותית היפנית על פני אנשי המערב, לנוכח נימוסיהם הקלוקלים, העדר ההיגיינה שלהם ורדיפת הבצע שלהם. התפיסה הערכית שלו את התרבות היפנית גם מובילה אותו לשמרנות צבאית. לפיכך, חלק מהתרבות האסטרטגית שלו מאופיינת **בגישה אידיאליסטית**. חשיבתו מוגבלת לדרכי הפעולה היפניות המסורתיות כי הוא מאמין שהן הטובות ביותר ולא יכולות להיות טובות מהן. כמו כן, תפיסתו הצבאית מושפעת מהערכים הסמוראיים - שימוש בכלי נשק מסורתיים באופן המאפשר להשיג כבוד אישי, מתן חשיבות עליונה לחובת הציות, ועריכת בריתות על סמך מה שהיה מקובל – עליונות צבאית המתבטאת בגודל הכוחות, וחלוקת אדמות פיאודלית. כמו כן, הוא מעניק חשיבות יתר לרקע החברתי על פני יכולת מעשית. התפיסות התרבותיות שלו יוצרות תחושת עליונות ערכית[[3]](#footnote-3) על פני אחרים, והוא דבק בהן ללא כל יכולת או נכונות לשנות ולאמץ רעיונות חדשים.

התרבות האסטרטגית של טורנגה שונה מאוד. טורנגה מאמין מאוד בהתקפה. הוא מכין את צבאותיו באופן שיטתי לתמרון ולהתקפה, ולעתים מוביל בעצמו אימונים הכוללים צעדות ותמרון. טורנגה נותן עדיפות ליכולת ומאמץ על פני מעמד חברתי וממנה מפקדים על סמך יכולותיהם. הוא אינו מוכן שפקוד שלו יוותר ויפסיד לו בכוונה בתחרות כלשהי כמו שמקובל לנוכח מעמדו, כי הוא רוצה שפקודיו יפיקו מעצמם את המירב בכל מצב, ללא קשר למעמדם החברתי.

טורנגה מאמין בחדשנות צבאית ומוכן לקבל טכנולוגיות שונות היכולות לסייע לו, ולכן הוא מאמץ מהר מאוד את הצעותיו של בלקתורן להקמת גדוד רובאי. הגישה שלו לחשיבה אסטרטגית היא **גישה ריאליסטית**. לשם השגת מטרתו הוא מוכן לנקוט בכל צעד אפקטיבי, גם אם הוא בניגוד למסורת הסמוראית ואינו עולה בקנה אחד עם הכבוד הסמוראי. הוא עושה שימוש גם בקוד הכבוד הסמוראי כדי להפעיל אנשים הכפופים לקוד זה, אך בה במידה מוכן לאמץ דרכי פעולה שאינן עולות בקנה אחד עם קוד זה, כל עוד הן משרתות את מטרותיו. כך למשל הוא מוכן לאמץ טקטיקות של שימוש ברובים כפי שמקובל באירופה, הגם שמשמעות הדבר היא כי אנשיו ינועו בשדה הקרב ללא חרבם הארוכה, שהיא סמל סטטוס לסמוראי. בנוסף הוא מוכן לכרות בריתות ולהפר אותן ככל שהדבר משרת אותו – כך הוא כורת בריתות עם הישועים ומוכן להקריב את בלקתורן כשהדבר משרת אותו, ובשלב מאוחר פועל ההיפך.

**הרתעה באמצעות ענישה (8):**

אישידו חושש מאוד מטורנגה, המוכר כמצביא מבריק. על כן הוא יוצר מנגנון של הרתעה באמצעות ענישה. הוא מזמין לעיר הבירה בשם מועצת העוצרים אצילים רבים ובני משפחותיהם. הם מוזמנים כ'אורחים', ובשל קוד הכבוד היפני, הם אינם יכולים לסרב להזמנה. כך נוצר מצב שבתוך טירת אוסקה, בה שולט אישידו, הוא מחזיק תחת ידו את בני משפחות כל האצילים היפנים. במסגרת כללי ההתנהגות החברתיים היפניים, ברור לכולם שלא ניתן לעזוב את הטירה, וכי הם מהווים בני ערובה. עוד יש לומר כי קוד הכבוד אינו מאפשר למחות על לקיחת 'בני הערובה', שכן הם הוזמנו פורמלית על ידי מועצת העוצרים כאורחים. ברור כי כל פעולה צבאית נגד אישידו תביא לידי חיסול כל בני הערובה, ועל כן בידי אישידו יש אמצעי הרתעה אפקטיבי כלפי כל יתר האצילים – הרתעה באמצעות ענישה.

**הפתעת מודיעין** **(9) וטעות מחקר (10):**

המהלך שטורנגה עושה על מנת לשלול מאישידו את בני הערובה מבוסס על הפתעה מודיעינית. הוא שולח לטירת אוסקה את מריקו ובלקתורן. שם מריקו יוצרת פרובוקציה מתוכננת ומנסה לצאת מהעיר בטענה כי האדון שלה טורנגה הורה לה לעשות כן. היא תמהה כיצד ניתן למנוע ממנה את היציאה, בהיותה רק "אורחת", ולא בת ערובה, ובאופן אשר מונע ממנה לקיים את חובותיה הסמוראיות, שעיקרן הציות למצוות אדונה. אישידו מבין כי זוהי פרובוקציה שנועדה להביך אותו, אולם אין בכוונתו לאפשר לה לצאת, אחרת ייאלץ להיכנע ולאפשר גם ליתר בני הערובה לצאת מהעיר. אישידו בטוח כי יצליח למנוע את יציאתה ללא קושי, ואינו סבור כי היא תצליח לפעול באופן שיביך אותו. אישידו מודע היטב לרקע של מריקו: הוא יודע כי היא סמוראית. הוא יודע כי היא הבת של סמוראי שנחשב בוגד, והוא יודע כי היא נשואה לסמוראי בעל אופי קשה. אישידו יודע גם כי היא קתולית וכי הדת הקתולית אוסרת על התאבדות. הרקע המשפחתי שלה והדת שלה מביאים אותו למסקנה כי היא אינה מסוגלת ולא תהיה מוכנה לאבד את חייה על מנת למלא אחר מצוות טורנגה. זוהי טעות מחקר הנובעת מקונצפציה שגויה והערכה לא נכונה של הנתונים. כאשר מריקו מנסה לצאת מהעיר, יציאת פמלייתה נמנעת בכוח הזרוע. מאחר שמריקו צפתה את האפשרות, היא מכריזה על העלבון הנוראי אותו היא חווה כסמוראית, ומצהירה כי אם לא יתאפשר לה למלא אחר מצוות אדונה היא תבצע ספוקו – טקס התאבדות רשמי.

מריקו מתכוננת לטקס הספוקו, אולם אישידו ממתין עד לרגע האחרון בו הוא לכאורה נכנע לרצונה, ומכריז חגיגית כי היא יכולה לעזוב. כאמצעי אחרון על מנת לשלול מטורנגה את הניצחון הוא שולח קבוצת נינג'ות שמטרתם לחטוף את מריקו ובכך להחזיר לעצמו את ההרתעה. הנינג'ות נכשלים בין היתר עקב התערבותו של בלקתורן, אשר מצליח להביא את מריקו ומספר אצילים אחרים לחדר סגור. יחד עם זאת, מריקו מציבה עצמה בסמוך למטען אבק שריפה שנועד לפרוץ את הדלת ומכריזה חגיגית כי באמצעות מותה היא מוחה על ההתנהלות חסרת הכבוד של אישידו. מוות זה, לו ישנם עדים רבים, מביא לכך שאישידו מאבד מכבודו, באופן המאלץ אותו מבחינה חברתית ומבחינת קוד ההתנהגות של הסמוראי לשחרר את בני הערובה.

ההפתעה המודיעינית היא כוונת המוות של מריקו. אישידו משוכנע כי מריקו היא אשה שאינה מוכנה למות. הוא אינו יודע שמריקו נושאת משאלת מוות עצמית הנובעת מאותם נתונים הידועים גם לאישידו: היא סובלת מאוד בנישואיה, ונושאת על גבה עלבון של מעשה בגידה של אביה כלפי אדונו. העובדה כי לא נטלה את חייה קודם לכן והמירה דתה לקתוליות, אינה מעידה כמו שחשב אישידו כי היא פחדנית או כי הציבה את היותה סמוראית בדרג השני, אלא דווקא ההיפך, כי חובותיה כסמוראית לאדונה מנעו ממנה לעשות כן עד אותו שלב. דתה אמנם קתולית, אולם היא סמוראית בראש ובראשונה. על כן ההתאבדות של מריקו היא **הפתעה מודיעינית** לאישידו הנובעת מ**טעות מחקר**, שיצרה דינמיקה ששללה מאישידו את בני הערובה שלו.

**סוף דבר:**

בעקבות ההתנהלות של טורנגה, הכוללת הבנה של ההיסט בו הוא נמצא, ניצול התרבות האסטרטגית הריאליסטית, עריכת מהפכה בעניינים צבאיים, ושימוש בהפתעות מודיעיניות, טורנגה מצליח לבסוף להביס את אישידו בקרב המכריע ולאחד את יפן תחת שלטונו. בזכות התנהלותו האסטרטגית העדיפה הוא מקבל את התואר שוגון.

1. מוכר גם בשם 'חרקירי'. [↑](#footnote-ref-1)
2. על מנת לזכות בתואר שוגון, אדם חייב להגיע או להיות קשור לאחת משלוש משפחות אצולה יפניות. [↑](#footnote-ref-2)
3. כמובן שערכים ביפן הפיאודלית אינם דומים כלל לערכי ההומניזם המקובלים היום. [↑](#footnote-ref-3)